Kaptol je i službeno potvrdio da je organizirao raspodjelu letaka protiv spolnog odgoja po prodavaonicama i kioscima. Točnije, Tiskovni ured Zagrebačke nadbiskupije po prvi se puta od svoga osnutka priopćenjem za medije oglasio u ponoć! Naime, par minuta prije ponoći na internetsku adresu svih medija u Hrvatskoj upućeno je priopćenje (iza kojega zacijelo stoji nadbiskup zagrebački kardinal Josip Bozanić) kao reakcija na dijeljenje crkvenih letaka po prodavaonicama Konzuma i Tiska. Na neki način to je i odgovor kardinala Bozanića ministru Jovanoviću, koji je poručio da se Crkva ne miješa u zdravstveni odgoj i na taj način zaoštrio odnose Crkve i vlasti do krajnjih granica.

- Vršeći svoju zadaću brige o dobru svojih vjernika, ali i o dobru svakog čovjeka, Crkva ima dužnost i pravo koristiti se sredstvima informiranja i distribucije informacija. Slijedom tog prava, sa željom da o važnim informacijama informira što veći broj vjernika, letak s informacijama o zdravstvenom odgoju distribuira se na više mjesta - pišu sa zagrebačkog Kaptola, dodajući kako su "spremni dostaviti spomenuti letak svima koji su zainteresirani da se prošire te informacije kao što je to već učinjeno u nekim trgovinama i kioscima".

- Crkva je uvijek otvorena za dijalog kako bi se o važnim temama za društvo, a što uvođenje zdravstvenog odgoja jest, progovorilo sa svih strana i u konačnici donijeli oni zaključci koji će donijeti najviše dobro kako pojedincu tako i društvu u cjelini - javljaju s Kaptola.D

Doznajemo da su i u nekim zagrebačkim crkvama organizirana bdijenja upravo na nakanu da uspije željeni bojkot spolnog odgoja.